જો ભાજપ કુંવરજીભાઈને પેટાચૂંટણી ન લડાવે તો સત્તાવાર કારણ ગમે તે આપે પરંતુ બીનસત્તાવાર કારણ એકથી વધુ હોઈ શકે. ગુપ્તચર તંત્રએ કુંવરજીભાઈને લડાવવાથી ભાજપ માટે જોખમ વધવાનો અહેવાલ આપ્યાનું ચર્ચાય રહ્યુ છે. ભાજપના ખાનગી સર્વેમાં પણ આવી જ વાત સામે આવી છે. ભાજપના પ્રભારીઓની ટીમ વિંછીયાની મુલાકાતે ગઈ તે વખતે પણ ભાજપના કાર્યકરોનો આક્રોશ સામે આવ્યો હતો. બે દિવસ પહેલા કુંવરજીભાઈના વતન વિંછીયા તાલુકાની અમરાપુર બેઠકમાં તાલુકા પંચાયતની પેટાચૂંટણીમાં ભાજપની ૪૪૫ મતે હાર થઈ છે. કુંવરજીભાઈની પસંદગીના ઉમેદવાર અને પ્રચારની વ્યવસ્થા તેમણે જ સંભાળી હોવા છતા પરિણામ વિપરીત આવતા ભાજપ નેતાગીરીએ તેની ગંભીર નોંધ લીધી છે. જો કુંવરજીભાઈને પેટાચૂંટણી લડાવવામાં આવે અને પરિણામ ભાજપની અપેક્ષા મુજબ ન આવે તો તેના રાજ્યવ્યાપી પડઘા પડે. કુંવરજીભાઈને પેટાચૂંટણી નહી લડાવવાની હોય તો મંત્રી પદના ૬ મહિના પુરા થતા પૂર્વે તેમનુ મંત્રી પદેથી રાજીનામુ માંગી લેવામાં આવશે.